**Avar és kerti hulladék égetése belterületen**

A kerti hulladék égetése a hatályos jogi szabályozás alapján tiltott. A tiltás alól az önkormányzat helyi rendeletben felmentést adhat, ebben szabályozza az égetés feltételeit, körülményeit. Amennyiben nincs ilyen rendelete az önkormányzatnak, abban az esetben**nem szabad** avart és kerti hulladékot égetni.

Kincsesbánya Község Önkormányzata Képviselő-testületének az avar és kerti hulladék nyílttéri égetéséről szóló, 7/2015.(IV.30.) önkormányzati rendelete naponta 8 és 19 óra között, szélcsendes időben lehetőséget ad az égetésre.

A Képviselő-testület a rendelet módosítását tervezi, tovább szűkítve a nyílttéri égetés lehetőségét konkrét napokra vonatkozóan.

**Kerti grillsütő használata, szalonnasütés, bográcsozás**

A saját tulajdonú, belterületi ingatlanon található tűzhely, vagy grillsütő használata nem tiltott a tűzgyújtási tilalom idején sem.

**Külterületi ingatlanok területén keletkezett növényi hulladékok szabadtéri égetésére vonatkozó előírások**

Külterületen az ingatlan tulajdonosa, használója a tűzvédelmi hatóság engedélyével legfeljebb 10 ha egybefüggő területen irányított égetést végezhet.

A kérelmet (3000 forint értékű illetékbélyeggel ellátva) legkésőbb az égetés tervezett időpontját megelőző 10. napig be kell nyújtani az engedélyező tűzvédelmi hatósághoz. A kérelemhez szükséges csatolni a tulajdoni lap másolatát vagy földhasználati lap másolatát, valamint a térkép mellékelése is javasolt.

**Tűzgyújtási tilalom idején TILOS TÜZET GYÚJTANI az erdőterületeken, valamint a fásításokban és az ezektől mért 200 méteres körzetében lévő külterületi ingatlanokon.**

**Tűzgyújtási tilalom elrendelése idején TILOS az avar-, a tarló-, a legelő-, a nád és a növényi hulladék égetése!**

**A tűzvédelmi szabályok megszegése esetén** annak súlyosságát és következményeit mérlegelve a felelőssel szemben a katasztrófavédelmi kirendeltség **100.000 - 3.000.000 Ft-ig terjedő tűzvédelmi bírságot szabhat ki**, melynek megfizetése a büntetőjogi, ill. a polgári felelősség, valamint a tűzvédelmi bírság kiszabására okot adó szabálytalanság megszüntetésének kötelezettsége alól nem mentesít.